కొండెక్కిన వెండి ధర
- రెండేళ్ల గరిష్టానికి చేరిక
- రూ.45,000 మార్కును దాటేసిన కిలో ధర
ముంబయి: వెండి ధర పరుగులు పెడుతోంది. ప్రపంచ వ్యాప్తంగా డిమాండ్‌ పెరగడం, దేశీయంగా పరిశ్రమ వర్గాలు, నాణేల తయారీ దారులు భారీగా కొనుగోళ్లు జరుపు తుండడంతో వెండి ధర అంత కంతకు పెరుగుతోంది. తాజాగా శని వారం దేశీయ మార్కెట్లో కిలో వెండి ధర రూ.960 మేర పెరిగి రూ.45,000 మార్కును దాటేసి రూ.45,560 పలికింది. ఇది గత రెండేళ్ల గరిష్టస్థాయి కావడం గమనార్హం. వరుసగా గత అయిదు రోజులుగా వెండి ధర పెరుగుతూ వస్తున్న సంగతి తెలిసిందే. కాగా, పసిడి ధరలలో మాత్రం నిలకడ స్థితి కనిపించింది. ఐరోపా సమాజం నుంచి బ్రిటన్‌ వైదొలిగేందుకు బ్రెగ్జిట్‌ వెసులుబాటు కల్పించిన నేపథ్యంలో.. ఇక ప్రపంచ వ్యాప్తంగా కేంద్ర బ్యాంకులు తమతమ ఆర్థిక వ్యవస్థలకు ఉద్దీపనలు ప్రకటించే అవకాశం ఉందని పసిడి, వెండి లాంటి లోహాలకు విశ్వ వ్యాప్తంగా తిరుగులేని గిరాకీ ఏర్పడవచ్చని ఊహాగానాల నేపథ్యంలో బంగారం, వెండి లోహాల ధరలు పెరుగుతూ వస్తున్నట్లు మార్కెట్‌ విశ్లేషకులు చెబుతున్నాయి. ఈ నేపథ్యంలోనే అంతర్జాతీయంగా న్యూయార్క్‌ మార్కెట్లో వెండి ధర 5.2 శాతం మేర పెరిగి ఔన్సుకు 19.58 డాలర్లుకు పైగానే పలికి 2014 ఆగస్టు స్థాయిని దాటేసినట్లు చెబుతున్నారు. నాణేలా తయారీదారుల నుంచి కూడా డిమాండ్‌ పెరుగడం వెండి ధరలు పెరిగేందుకు దేశీయంగానూ ఆజ్యం పోస్తున్నాయి.
మీ స్నేహితులకు రికమెండ్ చెయ్యండి